Me i Høgnorskringen lyt diverre segja oss leide for måten namnespursmål hev vore handsama i arbeidet med regionreform. Gjeng det so som etladen i regionreformi var, vert fylki styrkte med uppgåvor og mynde som gjer fylkeskommunen meir meiningsfull som folkevalt nivå enn han er no. Skal dette lukkast trur me det er naudsynt at dei som skal råda med seg sjølve, kjenner seg som ein einskap som eikorleides høyrer i lag.

Fylki lyt freista vera berarar av lokal identitet i fyrrtid, samtid og framtid, og namnet er det fremste merket åt fylket. Namn på folkeslagi kringum i landet vårt hev ofte samsvara med namnet på fylki, og er det beste me hev til å skapa samhøyr og tilhøyr til tuft for regionalt folkestyre.

Dei historiske fylki var langt fleire enn dei fylki me hev i dag og skal hava frametter, og me sannar at det er krevjande å finna eitt namn som høver fullgodt til mange landskap som friviljugt eller motviljugt vert slegne i hop.

Den leidi som det ser ut til å skeiva seg til no, der samarbeidsnemnder millom dei fylkestingi som finst i denne valbolken fær taka seg dei namni dei kjem på og på knapp tid er nøydde til å semjast um, hev synt seg å ikkje stødt gjeva brukande fylkesnamn.

Me treng fylkesnamn som er sedde i samanheng med kvarandre, og det einaste forsvarlege hadde vore um utgangsstoda for ordskifte um og endeleg val av fylkesnamn hadde vore språklege og historiske utgreidingar frå fagkunnugt hald. So kunde denne reformi kann henda ha stade jamherda med det fagnaverket som vart gjort då danske amtnamn vart skifte ut med gamle norske fylkesnamn i 1919.

Annonse

Me hev merkt oss at Språkrådet hev kome med vituge motlegg mot sume framlagde namn, men det ser ikkje ut til å vega tungt i desse hastande samanslåingsprosessane som skal toga fram utan rast eller ro til å få med historiske band, kunnskap, umtanke og nasjonal yversyn.

Med so keiveleg gang i saki til no, meiner me sentrale styremakter i departement og på Stortinget må taka eit andsvar og lyda på innspel frå faglegt hald i etterkant, og ikkje berre tankelaust slå til på dei framleggi nyefylki hev enda upp med sjølve.

Vår klåre uppmoding er å sjå på fylkesnamni i samanheng og halda på dei rettelege fylkesnamni. Ikkje byt ut det gode gamle fylkesnamnet Oppland med det historie- og heimlause påhittet Innlandet! Ikkje tak riksmålsnamnet Viken! Ikkje gjev ein halv landslut namnet åt heile Vestlandet!